Сыт щыгъуи хьэзырхэр
Илъэс къэс дыгъэгъазэм и 27-м ягъэлъапIэ КъегъэлакIуэм и махуэр.
Урысей МЧС-м и IуэхущIапIэ нэхъыщхьэу Къэбэрдей-Балъкъэрым щыIэм къэхъукъащIэ шынагъуэ къэмыгъэхъуным, къэхъу хъужыкъуэмэ, абы и лъэужьхэр гъэкIуэдыжыным, цIыхухэм я шынагъуэншагъэр къызэгъэпэщыным къаруушхуэ ирехьэлIэ. Абы и лэжьакIуэхэр сыт щыгъуи дэIэпыкъуэгъу хъуну хьэзырщ.
КъызэднэкI илъэсыр тыншу щытауэ пхужыIэнукъым. Республикэм къыщыхъуащ мафIэсхэри, псыдзэхэри, террор хьэгъэщагъэхэри, транспорт зэжьэхэуэхэри. Къапщтэмэ, илъэсым къриубыдэу мафIэс 537-рэ щыIащ, ар 2014 гъэм елъытауэ 18-кIэ нэхъ мащIэщ. МафIэсхэм цIыху 68-рэ, сом мелард 1,5-рэ и уасэ мылъку къыщрагъэлащ. Ди жагъуэ зэрыхъущи, цIыхуи 9 хэкIуэдащ, ауэ фэбжь зыгъуэтахэр процент 12-кIэ нэхъ мащIэщ.
Гулъытэ щхьэхуэ хуащIащ зыгъэпсэхупIэхэм, псом хуэмыдэу цIыхухэр щызэхуэс гуэлхэм гузэвэгъуэ къыщымыгъэхъуным, ауэ, ди жагъуэ зэрыхъущи, псым щесыным хуэ-мыхьэзырми, абы тегушхуэр мащIэкъым. Аращ и щхьэусыгъуэр мы гъэм цIыху 15 зэритхьэлам.
Урысей МЧС-м и Iуащхьэмахуэ бгы лъагэ къэлъыхъуакIуэ-къегъэлакIуэ гупри лэжьыгъэншэ хъуакъым. Абыхэм гузэвэгъуэ хэхуа гупхэр кърагъэлын папщIэ МЧС-м и Кавказ Ищхъэрэ авиацэ центрым, къэхъукъащIэ хьэлъэхэмкIэ медицинэм я IэщIагъэлIхэр я гъусэу куэд ящIащ.
«2013 — 2020 гъэхэм Къэбэрдей-Балъкъэр Республикэм щызэфIэкIынущ къэхъукъащIэ шынагъуэмкIэ хъыбар зэрырагъащIэ щIыкIэр зэтеублэныр, зыгуэр къэхъумэ, IуэхущIапIэ псоми цIыхухэр къызэрыщIагъэкIынур щагъэбелджылыныр, мафIэр зэрагъэункIыфI IэмэпсымэхэмкIэ ахэр къызэгъэпэщыныр.
Къэрал псоми хуэдэу, Урысей МЧС-м и Управленэ нэхъыщхьэу КъБР-м щыIэм и лэжьакIуэхэри жыджэру хэтащ Донецк, Луганск областхэм ядэIэпыкъуным.
Сыт хуэдэу IэнатIэхэр техникэ ехьэжьакIэ къызэмыгъэпэщами, къару нэхъыщхьэр цIыхухэрщ. Управленэ нэхъыщхьэм и унафэщIхэм гулъытэ хэха хуащI я лэжьакIуэхэм я IэщIагъэм хагъэхъуэным, абыхэм ядэIэпыкъуным. 2015 гъэм лэжьакIуэ 30-м я унагъуэхэр фэтэрыщIэ зэрагъэIэпхъуэфар абы и щыхьэтщ.
Къыхэдгъэщынщи, Урысей МЧС-м и дежкIэ мы илъэсым мыхьэнэшхуэ иIэщ. Урысейм къызэрымыкIуэ щытыкIэхэмкIэ и ведомствэр къызэрызэ- рагъэпэщрэ илъэс 25-рэ ирокъу. КъызэранэкIа лIэщIыгъуэ плIанэм IэнатIэр лъэ быдэкIэ уващ, шынагъуэншагъэр къызэгъэпэщыныр зи къалэным хы-хьэ адрей IуэхущIапIэхэм пыщIэныгъэ быдэ хуаIэщ. КъегъэлакIуэр IэщIагъэ къудейкъым, атIэ ар абыхэм я дуней тетыкIэщ. Управленэ нэхъыщхьэм и лэжьакIуэхэм я нэIэ тетщ щIыуэпсым епха шынагъуэ къамыгъэхъуным, апхуэдэхэм я лъэужьхэр гъэкIуэдыжыным, цIыхухэм япэу щIэгъэкъуэн, дэIэпыкъуэгъу яхуэхъуным.
Бер Къантемыр,
Урысей МЧС-м и Управленэ нэхъыщхьэу КъБР-м щыIэм и пресс-IуэхущIапIэм и унафэщI.
